CELEX: C2005/093/67
Language: el
Date: 2005-04-16 00:00:00
Title: Υπόθεση T-47/05: Προσφυγή-αγωγή της Pilar Ange Serrano κ.λπ. κατά του Ευρωπαϊκού Κοινοβουλίου, που ασκήθηκε στις 31 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/36
            
         Προσφυγή-αγωγή της Pilar Ange Serrano κ.λπ. κατά του Ευρωπαϊκού Κοινοβουλίου, που ασκήθηκε στις 31 Ιανουαρίου 2005
   (Υπόθεση T-47/05)
   (2005/C 93/67)
   Γλώσσα διαδικασίας: η γαλλική
   Η Pilar Ange Serrano, κάτοικος Λουξεμβούργου, ο Jean-Marie Bras, κάτοικος Λουξεμβούργου, ο Dominiek Decoutere, κάτοικος Wolwelange (Λουξεμβούργο), ο Armin Hau, κάτοικος Λουξεμβούργου, ο Adolfo Orcajo Teresa, κάτοικος Βρυξελλών και ο Francisco Javier Solana Ramos, κάτοικος Woluwe-Saint-Lambert (Βέλγιο), εκπροσωπούμενοι από τον δικηγόρο Eric Boigelot, άσκησαν στις 31 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά του Ευρωπαϊκού Κοινοβουλίου.
   Οι προσφεύγοντες-ενάγοντες (στο εξής: προσφεύγοντες) ζητούν από το Πρωτοδικείο:
   
               —
            
            
               να ακυρώσει την απόφαση σχετικά με τη νέα κατάταξη των προσφευγόντων σε βαθμό, η οποία ανακοινώθηκε στους προσφεύγοντες, αντιστοίχως, με έγγραφο το οποίο δεν είχε ημερομηνία και υπογραφή και το οποίο προερχόταν από τον γενικό διευθυντή προσωπικού·
            
         
               —
            
            
               να ακυρώσει κάθε μεταγενέστερη και/ή σχετική με την ως άνω απόφαση πράξη, έστω και αν αυτή λάβει χώρα μεταγενεστέρως της παρούσας προσφυγής-αγωγής·
            
         
               —
            
            
               να υποχρεώσει το Ευρωπαϊκό Κοινοβούλιο να καταβάλει αποζημίωση, η οποία εκτιμάται ex aequo et bono σε 60 000 ευρώ για κάθε προσφεύγοντα, με την επιφύλαξη αυξήσεως και/ή μειώσεως του ποσού αυτού κατά τη διάρκεια της διαδικασίας·
            
         
               —
            
            
               να καταδικάσει, εν πάση περιπτώσει, το καθού-εναγόμενο στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες είναι όλοι υπάλληλοι του Ευρωπαϊκού Κοινοβουλίου, οι οποίοι συμμετείχαν επιτυχώς σε διαγωνισμούς για τη μετάβαση σε υψηλότερη κατηγορία (από την κατηγορία D στην κατηγορία C, ή από την κατηγορία C στην κατηγορία B) πριν από την έναρξη ισχύος, την 1η Μαΐου 2004, της μεταρρυθμίσεως του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ). Ισχυρίζονται δε ότι η ανακατάταξή τους σε βαθμό, σύμφωνα με τον νέο ΚΥΚ, είναι λιγότερο ευνοϊκή από εκείνη που θα αντιστοιχούσε σε αυτούς αν δεν είχαν συμμετάσχει επιτυχώς στους σχετικούς διαγωνισμούς.
   Προς στήριξη της προσφυγής τους, οι προσφεύγοντες προβάλλουν, κατ' αρχάς, ένσταση ελλείψεως νομιμότητας ως προς τον κανονισμό 723/2004 (1) περί τροποποιήσεως του ΚΥΚ, η οποία στηρίζεται σε προβαλλόμενες παραβιάσεις της υποχρεώσεως αιτιολογήσεως και των αρχών της ασφαλείας δικαίου, της προστασίας της δικαιολογημένης εμπιστοσύνης, της αναλογικότητας και της ίσης μεταχειρίσεως. Επίσης, οι προσφεύγοντες προβάλλουν ότι το Ευρωπαϊκό Κοινοβούλιο, εκδίδοντας τις προσβαλλόμενες αποφάσεις, δεν τήρησε ούτε το καθήκον αρωγής που υπέχει ούτε την αρχή της χρηστής διοικήσεως.
   
      (1)  Κανονισμός (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών, ΕΕ L 124 της 27.04.2004, σ. 1